**Ministru kabineta rīkojuma „Par iemaksām Globālā mediju aizsardzības fonda, ANO Augstā komisāra cilvēktiesību jautājumos biroja, ANO Dzimumu līdztiesības un sieviešu iespēju veicināšanas institūcijas, ANO Augstā komisāra bēgļu lietās biroja, ANO Augstā komisāra bēgļu lietās biroja pārstāvniecības Ukrainā, Eiropas Savienības Trasta fonda Sīrijai, ANO Humānās palīdzības aģentūras, NATO-Ukrainas platformas cīņai pret hibrīddraudiem, Eiropas Padomes rīcības plāna Ukrainai un Eiropas Padomes rīcības plāna Gruzijai budžetos” projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Mērķis ir veikt iemaksas Latvijai nozīmīgās starptautiskajās organizācijās, kurās tiek izskatīti Latvijai svarīgi jautājumi, lai nodrošinātu tās interešu pārstāvību un nostiprinātu Latvijas kā uzticamas sabiedrotās tēlu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ārlietu ministrija plāno veikt iemaksas desmit starptautisku institūciju - (1) Globālā mediju aizsardzības fonda, (2) Apvienoto Nāciju Organizācijas (turpmāk – ANO) Augstā komisāra cilvēktiesību jautājumos biroja, (3) ANO Dzimumu līdztiesības un sieviešu iespēju veicināšanas institūcijas, (4) ANO Augstā komisāra bēgļu lietās biroja, (5) ANO Augstā komisāra bēgļu lietās biroja pārstāvniecības Ukrainā (6) Eiropas Savienības (turpmāk – ES) Trasta fonda Sīrijai, (7) ANO Humānās palīdzības aģentūras, (8) NATO-Ukrainas platformas cīņai pret hibrīddraudiem, (9) Eiropas Padomes rīcības plāna Ukrainai un (10) Eiropas Padomes rīcības plāna Gruzijai budžetos, pamatojoties uz un sekmējot sekojošos tiesību aktos noteikto Latvijas ārpolitikas aktuālo virzienu ievērošanu:   * 2018. gada Ziņojums par valsts ārpolitiku un Eiropas Savienības jautājumiem; * 2016. gada Ārlietu ministrijas Attīstības sadarbības politikas pamatnostādnes 2016. - 2020. gadam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1.Globālais mediju aizsardzības fonds**  Lai aktivizētu starptautisko koordināciju un rīcību mediju brīvības un žurnālistu drošības veicināšanai, tai skaitā ar praktiskiem ilgtermiņa pasākumiem, līdzīgi domājošās valstis, tostarp Latvija, pēc Lielbritānijas un Kanādas ielūguma pulcējās Globālajā konferencē par mediju brīvību Londonā 2019. gada jūlijā. Apzinoties kritisko situāciju un nepieciešamību nodrošināt praktisku palīdzību mediju brīvības jomā, Londonas konferencē tika izlemts izveidot Globālo mediju aizsardzības fondu. Fondu administratīvi pārrauga ANO Izglītības, zinātnes un kultūras organizācija (UNESCO), kas ir atbildīgā struktūra ANO Rīcības plāna žurnālistu aizsardzībai īstenošanā.  Fondā iemaksātie līdzekļi tiks izlietoti, lai aizsargātu, apmācītu un atbalstītu žurnālistus; nodrošinātu juridisko palīdzību apdraudētiem žurnālistiem; sniegtu palīdzību valdībām sagatavot nacionālos rīcības plānus vai tiesību aktus mediju brīvības un žurnālistu drošības veicināšanai.  Latvija ilgstoši sevi pozicionē kā valsti,  kas ne vien respektē vārda brīvību, bet arī sniedz palīdzību un ekspertīzi žurnālistiem reģionos, kuros to darbība ir apdraudēta, īpaši ES Austrumu partnerības valstīs.  Ar iemaksu Globālajā mediju aizsardzības fondā Latvija:   * pildīs savu politisko apņemšanos veikt ieguldījumu pasaules preses brīvības stiprināšanā un attīstībā, t.sk., kaimiņu reģionos, kas ir arī nacionālās drošības jautājums; * turpinās veidot pozitīvu Latvijas tēlu minēto jautājumu kontekstā, tai skaitā, Latvijai nozīmīgu partnervalstu vidū (Kanāda, Lielbritānija);   -     nodrošinās agrīnu Latvijas iesaisti un pastiprinātu ietekmi partnervalstu vidū ar Londonas konferenci saistītās Globālās mediju brīvības kampaņas ietvaros;  -     veicinās Latvijas kā uzticamas partneres tēlu, kas ne tikai vārdos, bet arī darbos pierāda savus nodomus.    **2.ANO Augstā komisāra cilvēktiesību jautājumos birojs**  ANO Augstā komisāra cilvēktiesību jautājumos birojs (turpmāk – OHCHR) darbojas:  (1) cilvēktiesību standartu uzstādīšanā,  (2) cilvēktiesību ievērošanas uzraudzīšanā un  (3) atbalsta sniegšanā to īstenošanai nacionālajā līmenī. OHCHR sniedz tehnisku un saturisku atbalstu cilvēktiesību līgumu uzraudzības institūcijām un mehānismiem, tostarp ANO Cilvēktiesību padomei.  OHCHR personāls strādā vairāk nekā 60 valstīs gan reģionālajos un valstu birojos, gan arī ANO miera misijās. Saskaņā ar OHCHR Pārvaldības plānu 2018. – 2021. gadam, OHCHR plāno stiprināt darbības, kas novērš konfliktus, vardarbību un nedrošību; paplašināt pilsoniskās sabiedrības telpu un stiprināt cilvēktiesību ievērošanu pasaulē.  Lai gan cilvēktiesības ir viens no trīs ANO sistēmas pīlāriem, joprojām mazāk kā četri procenti no ANO regulārā budžeta ir atvēlēti šai jomai. OHCHR īstenotās aktivitātes tiek finansētas gan no ANO ikgadējā budžeta, gan no brīvprātīgajiem maksājumiem. Tieši dalībvalstu un citu donoru brīvprātīgie maksājumi sastāda lielāko daļu (60 %) no OHCHR budžeta.  Kopš kļūšanas par ANO dalībvalsti 1991. gadā Latvija cieši sadarbojas ar dažādām ANO sistēmas apakšstruktūrām, tostarp ar OHCHR. Latvija ir ratificējusi galvenos starptautiskos cilvēktiesību instrumentus, ieviesusi atbilstošo likumdošanu un atbalsta cilvēktiesību normu ieviešanas veicināšanu un aizsardzību pasaulē. Latvija bija ievēlēta ANO Cilvēktiesību padomē 2015. - 2017. gadā, un turpina aktīvi iesaistīties padomes darbā.  Iemaksa OHCHR budžetā Latvijai nodrošinātu:   * praktisku ieguldījumu ES Stratēģiskā ietvara par cilvēktiesībām un demokrātiju īstenošanā; * efektīvu politisko dialogu ar ANO Augsto komisāri cilvēktiesību jautājumos un starptautiskās prakses cilvēktiesību jomā apgūšanu Latvijas ārpolitikas mērķu īstenošanai.   Pēdējo brīvprātīgo iemaksu OHCHR Latvija veica 2018. gadā.  **3.ANO Dzimumu līdztiesības un sieviešu iespēju veicināšanas institūcija**  Jau desmit gadus ANO Dzimumu līdztiesības un sieviešu iespēju veicināšanas institūcija (turpmāk – UN-WOMEN) ir vadošā organizācija pasaulē dzimumu līdztiesības, vienlīdzīgu ekonomisko un politisko iespēju sievietēm veicināšanā un diskriminācijas pret sievietēm un meitenēm mazināšanā. UN-WOMEN (1) sniedz atbalstu starpvaldību institūcijām politiku, globālo standartu un normu formulēšanā, (2) sniedz tehnisko un finansiālo palīdzību dalībvalstīm šo standartu īstenošanā, (3) aktīvi sadarbojas ar pilsonisko sabiedrību, kā arī (4) strādā pie visaptverošas ANO sistēmas atbildības veicināšanas attiecīgajos jautājumos.  UN-WOMEN finansējumu veido dalībvalstu iemaksas un privātā sektora pārstāvju, nevalstisko organizāciju, ANO aģentūru, nodibinājumu un nacionālo komiteju veiktie maksājumi. Neskatoties uz valstu regulāri veiktajiem brīvprātīgajiem maksājumiem, iemaksu apjoms UN-WOMEN budžetā nav pietiekošs.  Iemaksa UN-WOMEN budžetā Latvijai nodrošinātu:   * iespēju sekmēt Latvijas prioritāro jautājumu cilvēktiesību jomā – sieviešu tiesību un dzimumu līdztiesības – risināšanu starptautiskā līmenī; * atbalstu UN-WOMEN īstenotajām aktivitātēm un projektiem Austrumu partnerības valstīs, kas ir viena no Latvijas ārpolitikas prioritātēm; * Latvijas starptautiskā tēla nostiprināšanu, kandidējot darbam ANO Sieviešu statusa komisijas dalībvalsts statusā no 2021. gada līdz 2025. gadam; * platformu viena no Latvijas divpusējās un daudzpusējās attīstības sadarbības politikas prioritārā virziena – dzimumu līdztiesības un sieviešu iespēju veicināšanas – sekmēšanai, t.sk., iniciatīvas “Aicinājums rīkoties, lai ārkārtas situācijās aizsargātu pret vardarbību, kas saistīta ar dzimumu” (*Call to Action on Protection from Gender-Based Violence in Emergencies*) ietvaros.   Iemaksa 10 000 *euro* apmērā tiks veikta, izmantojot Ārlietu ministrijas budžeta programmā 07.00.00 “Attīstības sadarbības projekti un starptautiskā palīdzība” piešķirtos līdzekļus, kas palikuši pāri 5140,35 *euro* apmērā pēc līdzfinansējuma granta projektu konkursa īstenošanas (Attīstības sadarbības politikas plāna 2019. gadam (apstiprināts ar Ministru kabineta 2019. gada 3. aprīļa rīkojumu Nr. 153) 1. rīcības virziena 1.1. uzdevuma 7. punkts), un pārdalot līdzekļus 4859,65 *euro* apmērā, kas Attīstības sadarbības politikas plānā 2019. gadam piešķirti Latvijas ekspertīzes nodošanai partnervalstīm (plāna 1. rīcības virziena 1.1. uzdevuma 3. punkts).  Pēdējo brīvprātīgo iemaksu ANO Dzimumu līdztiesības un sieviešu iespēju veicināšanas institūcijā Latvija veica 2018. gadā.  **4.ANO Augstā komisāra bēgļu lietās birojs**  ANO Augstā komisāra bēgļu lietās birojs (turpmāk – UNHCR) ir viena no pasaules vadošajām cilvēktiesību organizācijām, kas koordinē starptautiskos centienus bēgļu tiesību aizsardzības un labklājības nodrošināšanā, kā arī mēģina rast ilgtermiņa risinājumu bēgļu problēmām. UNHCR strādā, lai nodrošinātu tiesību uz drošu patvērumu īstenošanu, mēģinot rast bēgļiem iespējas brīvprātīgi atgriezties savā sākotnējā mītnes valstī, integrēties lokāli vai pārcelties uz trešajām valstīm. UNHCR arī ir piešķirts mandāts sniegt palīdzību bezvalstniekiem un iekšēji pārvietotajām personām. Īstenojot savu mandātu, UNHCR pievērš uzmanību īpaši neaizsargātu personu grupu tiesību īstenošanai, tostarp bērnu tiesību aizsardzībai un vienlīdzīgu tiesību sievietēm un meitenēm sekmēšanai.  UNHCR ir pārstāvēts 128 valstīs un sniedz palīdzību aptuveni 68,5 miljoniem bēgļu, pārvietoto personu un bezvalstnieku. Jaunu konfliktsituāciju rezultātā piespiedu kārtā pārvietoto personu skaits arvien pieaug, papildinot to bēgļu skaitu, kas nonākuši ieilgušās un neatrisinātās bēgļu situācijās. UNHCR savā darbībā saskaras ar tādiem izaicinājumiem, kā ilgstoši konflikti un klimata pārmaiņas. Brīvprātīgās iemaksas UNHCR budžetā ir vitāli nepieciešamas tā funkciju nodrošināšanai.  Brīvprātīgās iemaksas veido aptuveni 97 procentus no UNHCR finansējuma.  Latvijas iemaksa UNHCR budžetā:   * nodrošinātu iespējas aizstāvēt Latvijas intereses un pozīcijas ANO sistēmā; * veicinātu ieguldījumu Latvijas starptautisko saistību Ilgtspējīgas attīstības mērķu definēto prioritāšu izpildē un nostiprinātu Latvijas kā donorvalsts statusu (iemaksas klasificējas kā oficiālā attīstības palīdzība); * būtu praktisks ieguldījums, gatavojoties Latvijas dalībai Globālajā bēgļu forumā Ženēvā, 2019. gada 17.-18. decembrī, kurā tiek sagaidīti valstu solījumi un praktiski pasākumi bēgļu aizsardzības jomā; * veicinātu līdzvērtīgu politisko dialogu ar UNHCR, kā arī iespējas izmantot UNHCR ekspertīzi Latvijas interesēs.   Latvija brīvprātīgās iemaksas UNHCR ir veikusi vairākkārt, gan kā iezīmētos maksājumus ar specifisku mērķi, piemēram, Sīrijas bēgļiem, gan kā neiezīmētus maksājumus, ko UNHCR izlieto atbilstoši vajadzībām.  Pēdējo brīvprātīgo iemaksu UNHCR budžetā Latvija veica 2018. gadā.  **5.ANO Augstā komisāra bēgļu lietās biroja pārstāvniecība Ukrainā**  ANO Augstā komisāra bēgļu lietās biroja (UNHCR) pārstāvniecība Ukrainā darbojas kopš 1994. gada, aizsargājot bēgļu, patvēruma meklētāju un bezvalstnieku intereses. Kopš 2014. gada UNHCR palīdz Ukrainas valdībai un pilsoniskajai sabiedrībai risināt jautājumus saistībā ar iekšēji pārvietoto personu pārvietošanos un nodrošina juridisko, materiālo un sociālo atbalstu.  Latvija īsteno attīstības sadarbību ar Ukrainu kopš 2007. gada, bet, ņemot vērā konfliktu Ukrainā un tā izraisītās sekas, kopš 2014. gada Ukraina ir Latvijas centrālā prioritāte attīstības sadarbības politikā.  Bruņotā konflikta seku risināšanai Latvija sniedz humāno palīdzību, nodrošinot ar pārtiku, bērnu precēm un ģeneratoriem iekšēji pārvietotās personas Ukrainā, kā arī nodrošinot medicīnisko aprūpi Ukrainā cietušajiem, lai ārstētos Latvijā.  Vienlaikus būtiski veicināt pašas Ukrainas spēju sniegt atbalstu, t.sk. medicīnisko palīdzību, bruņotajā konfliktā cietušajiem iedzīvotājiem. Latvijas Republikas vēstniecība Ukrainā saņēmusi informāciju par konkrētām medicīnas iekārtām, kuras nepieciešamas Slavjanskas centrālajai rajona slimnīcai, lai sniegtu medicīnisko aprūpi bruņotajā konfliktā cietušajiem iedzīvotājiem.  Iemaksa UNHCR budžetā atbalstam Ukrainai:  - veicinātu Ukrainas spējas sniegt savlaicīgu un kvalitatīvu palīdzību iespējami plašam lokam konfliktā cietušo personu;  - palīdzētu veicināt jautājuma par konfliktu Ukrainā aktīvu uzturēšanu starptautisko organizāciju dienas kārtībā;  - ļautu īstenot Latvijas ārpolitikas prioritātes par palīdzības sniegšanu un atbalstu Ukrainai;  - nodrošinātu efektīvu politisko dialogu ar UNHCR Latvijas ārpolitikas mērķu īstenošanai.  Iemaksa tiktu veikta no līdzekļiem, kas piešķirti Ārlietu ministrijas budžeta programmai 07.00.00 “Attīstības sadarbības projekti un starptautiskā palīdzība”, pārdalot līdzekļus, kas Attīstības sadarbības politikas plānā 2019. gadam (apstiprināts ar Ministru kabineta 2019. gada 3. aprīļa rīkojumu Nr. 153) 1. rīcības virziena 1.1. uzdevuma 1. punktā bija piešķirti Ukrainas atbalstam lauksaimniecības un lauku attīstības jomā.  Pēdējā brīvprātīgā iemaksa UNHCR budžetā, kas paredzēta Ukrainas atbalstam, tika sniegta Ukrainas iekšēji pārvietoto personu fondā 2014. gadā.  **6.Eiropas Savienības Trasta fonds Sīrijai**  Situācijai Sīrijā ir pievērsta liela Latvijas sabiedroto uzmanība. Latvija nav veikusi iemaksu Sīrijas konflikta seku risināšanas nolūkos kopš 2017. gada. Eiropas Savienības Trasta fonds Sīrijai sniedz atbalstu ne tikai kara radīto seku risināšanai pašā Sīrijā, bet arī tās kaimiņvalstīs, kuras uzņem lielu skaitu sīriešu bēgļu.  ANO un ES 2019. gada 12. -14. martā organizēja jau trešo Briseles konferenci Sīrijas atbalstam, kurā Latvija, tāpat kā iepriekšējās divās konferencēs, neveica iemaksu. ES Trasta fonds ir atzīts par efektīvu mehānismu, jo tas nodrošina palīdzību lielam skaitam cilvēku ar salīdzinoši zemām izmaksām.  Latvijas veiktā iemaksa ne tikai sniegtu atbalstu Sīrijas konfliktā cietušajiem pašā Sīrijas teritorijā, bet arī sīriešiem Jordānijā, Libānā, Irākā un Turcijā. Tādējādi Latvijas iemaksu novērtētu ne tikai ES un tās dalībvalstis, bet arī iepriekš minētās valstis, kurās uzturas liels skaits Sīrijas bēgļu.  Latvija līdz šim ir veikusi šādas iemaksas Sīrijas konfliktā cietušo atbalstam: 2017. gadā ANO Ģenerālās asamblejas izveidotajam starptautiskajam mehānismam, lai izmeklētu un sodītu atbildīgos par īpaši smagiem noziegumiem Sīrijā; 2016. gadā ANO Augstā komisāra bēgļu lietās birojam Reģionālā reaģēšanas plāna palīdzības fondā Sīrijas bēgļu atbalstam; 2015. gadā ANO Pasaules Pārtikas programmai Sīrijas bēgļu atbalstam reģionā; ES Reģionālajam ieguldījumu fondam Sīrijai “Madād”; ANO Augstā komisāra bēgļu lietās birojam Reģionālā reaģēšanas plāna palīdzības fondā Sīrijas bēgļu atbalstam un humānās krīzes risināšanai; 2013. gadā ANO Augstā komisāra bēgļu lietās birojam Reģionālā reaģēšanas plāna palīdzības fondā Sīrijas bēgļu atbalstam; 2012. gadā ANO Humānās palīdzības koordinācijas centra Sīrijas ārkārtas palīdzības fondam.  **7.ANO Humānās palīdzības aģentūra, palīdzība Jemenai**  Saskaņā ar ANO datiem Jemenā ir lielākā humānā krīze pasaulē. Astoņdesmit procentiem Jemenas iedzīvotāju jeb 24 miljoniem cilvēku ir vajadzīga humānā palīdzība vai aizsardzība, no tiem 14,3 miljoni iedzīvotāju ir akūtā situācijā. Cilvēku skaits ar akūtām vajadzībām pēc palīdzības pēdējo divu gadu laikā ir pieaudzis par 27 procentiem. Divās trešdaļās valsts reģionu ir tūlītējs bada risks, bet vienā trešdaļā ir vairākas akūtas vajadzības, tai skaitā vajadzīga palīdzība holeras apkarošanā. Konflikta eskalācijas rezultātā kopš 2015. gada marta miljoniem Jemenas iedzīvotāju saskaras ar drošības un pamattiesību pārkāpumiem. Notiekošā konflikta dēļ vairākās valsts teritorijās ir ierobežota humānās palīdzības piegāde.  2019. gada 26. februārī Ženēvā ANO Humānās palīdzības aģentūra (turpmāk ANO OCHA) organizēja trešo donoru konferenci par humāno krīzi Jemenā, kuras laikā valstis solīja veikt brīvprātīgas iemaksas 2,6 miljardu ASV dolāru apmērā. Savāktie līdzekļi ir apjomīgi, bet nepietiekami, lai segtu ANO OCHA izvirzīto mērķi jeb 4,3 miljardus ASV dolāru humānās palīdzības nodrošināšanai Jemenā 2019. gadā.  Latvija līdz šim nav veikusi nevienu iemaksu humānās krīzes risināšanai Jemenā, lai gan starptautiskās organizācijas un donorvalstis ir lūgušas iesaistīties. Pārējās Baltijas valstis ir veikušas regulāras iemaksas Jemenas atbalstam. Latvijas ieguldījums ANO Humānās palīdzības aģentūras Jemenas fondā apliecinātu Latvijas solidaritāti ar pasaules lielākajā humānajā krīzē cietušajiem un ES dalībvalstīm, kas ir iesaistījušās tās risināšanā.  **8.NATO-Ukrainas platforma cīņai pret hibrīddraudiem**  Atbildot uz Krievijas agresiju pret Ukrainas jūras spēku kuģiem pagājušā gada novembrī pie Kerčas šauruma, NATO pieņēma Melnās jūras atbalstu pasākumu kopumu, kas paredz sniegt atbalstu Melnās jūras reģiona valstu drošības stiprināšanai, īpaši Ukrainai. Šajā kontekstā viens no galvenajiem pasākumiem ir NATO-Ukrainas Hibrīdās platformas (- Platforma) darbības nodrošināšana un stiprināšana. Attiecīgi NATO un sabiedrotās valstis uzņēmās saistības praktiski un finansiāli atbalstīt projektus Platformas ietvaros vērstus uz Ukrainas aizsardzības spēju veicināšanu. Arī citas NATO valstis ir uzņēmušās Melnās jūras atbalsta pasākumu nodrošināšanu.  Latvijas atbalsts stiprinātu Platformas darbību un atbalstītu NATO-Ukrainas sadarbību kritiskās infrastruktūras aizsardzībā, konkrēti atbalstot Krīzes vadības mācības “Coherent Resilience”, kas notiks 2020. gada oktobrī Ukrainā. Šis būs viens no nozīmīgākajiem projektiem Platformas pastāvēšanas vēsturē.  Latvija sniedz atbalstu Austrumu partnerības valstīm (kas ir Latvijas ārpolitikas viena no prioritātēm) NATO ietvaros. Šis atbalsts ir vērsts uz šo valstu reformu stiprināšanu un drošības un aizsardzības sektoru pilnveidošanu. Iemaksa NATO trasta fondos partnervalstīm stiprinātu Latvijas tēlu, jo līdz šim vienīgais tiešais finansiālais atbalsts bijis 2014. gadā Ukrainai.  **9.Eiropas Padomes rīcības plāns Ukrainai**  Eiropas Padomes (turpmāk – EP) rīcības plāns Ukrainai ir EP stratēģisks projektu un pasākumu kopums uz 2018. - 2021. gada periodu, lai palīdzētu Ukrainai pildīt saistības, ko tā uzņēmusies līdz ar dalību EP, kā arī veicinātu iekšējās reformas trīs EP darbības pamatjomās: cilvēktiesības, likuma vara, demokrātija.  Rīcības plāns Ukrainai ir paredzēts, lai īstenotu reformas vairākās jomās, piemēram, cīņā ar korupciju un naudas atmazgāšanu, iekšēji pārvietoto personu tiesību aizsardzībā, tiesu sistēmas caurskatāmības un efektivitātes veicināšanā, cīņā ar diskrimināciju, kā arī dzimumu vienlīdzības un plašākas pilsoniskās sabiedrības iesaistes reformas procesos veicināšanā.  Rīcības plāns daļēji tiek finansēts no EP pamatbudžeta, bet lielākā daļa finansējuma balstās uz starptautisko organizāciju un dalībvalstu brīvprātīgajām iemaksām. Šis formāts sniedz iespēju EP dalībvalstīm piedalīties konkrētu projektu īstenošanā, sniedzot savu ieguldījumu Ukrainas demokratizācijas procesā.  Latvijas iemaksa Eiropas Padomes rīcības plānā Ukrainai:   * nodrošinās Latvijas konsekventu ieguldījumu Ukrainas stabilitātes stiprināšanā, sekmējot tās demokrātijas ilgtspējīgu attīstību; * stiprinās Latvijas un Ukrainas saites, uzskatāmi parādot Latvijas nemainīgo atbalstu Ukrainas eirointegrācijas un reformu centieniem; * saskanētu ar līdzšinējo Latvijas darbību EP, kas bijusi vērsta uz sadarbības ar ES Austrumu partnerības reģiona valstīm veicināšanu; * ļautu ne tikai vārdos, bet arī darbos sniegt atbalstu Ukrainai, veicinot Latvijas, kā uzticamas sabiedrotās tēlu.   Pēdējo iemaksu EP rīcības plāna Ukrainai budžetā Latvija veica 2018. gadā.  **10.Eiropas Padomes rīcības plāns Gruzijai**  EP rīcības plāns Gruzijai ir stratēģisks projektu un pasākumu kopums, lai palīdzētu Gruzijai pildīt saistības, ko tā uzņēmusies līdz ar dalību EP, kā arī veicinātu iekšējās reformas trīs EP darbības pamatjomās: cilvēktiesības, likuma vara, demokrātija.  Rīcības plānā ietverts plašs aktivitāšu loks, vērsts uz Gruzijas valsts institūcijām, pilsonisko sabiedrību un sabiedrību kopumā, tai skaitā reģionos. Rīcības plāns fokusējas uz piecām jomām: cilvēktiesību un sociālo tiesību stiprināšana un veicināšana; tiesiskuma veicināšana; demokrātiskās pārvaldes stiprināšana; tiesu varas draudu novēršana, īpaši korupcijas, noziedzīgi iegūtu līdzekļu legalizācijas un manipulācijas ar sporta sacensībām; un uzticības palielināšana publiskajām institūcijām, īpaši konfliktu zonās.  Rīcības plāns daļēji tiek finansēts no EP pamatbudžeta, bet lielākā daļa finansējuma balstās uz starptautisko organizāciju un dalībvalstu brīvprātīgajām iemaksām.  Latvijas iemaksa Eiropas Padomes rīcības plānā Gruzijai:   * nodrošinās Latvijas konsekventu ieguldījumu Gruzijas stabilitātes stiprināšanā, sekmējot tās demokrātijas ilgtspējīgu attīstību; * uzskatāmi ļaus parādīt Latvijas nemainīgo atbalstu Gruzijas eirointegrācijas un reformu centieniem; * saskanētu ar līdzšinējo Latvijas darbību EP, kas bijusi vērsta uz sadarbības ar ES Austrumu partnerības reģiona valstīm veicināšanu; * ļautu ne tikai vārdos, bet arī darbos sniegt atbalstu Gruzijai, veicinot Latvijas, kā uzticamas sabiedrotās tēlu.   Pēdējo iemaksu EP rīcības plāna Gruzijai budžetā Latvija veica 2018. gadā.  Rīkojuma mērķis ir noteikt, ka Ārlietu ministrija 2019. gadā veic iemaksas:   * Globālā mediju aizsardzības fonda budžetā 10 000 *euro* apmērā; * ANO Augstā komisāra cilvēktiesību jautājumos biroja budžetā 10 000 *euro* apmērā; * ANO Dzimumu līdztiesības un sieviešu iespēju veicināšanas institūcijas budžetā 10 000 *euro* apmērā; * ANO Augstā komisāra bēgļu lietās biroja budžetā 10 000 *euro* apmērā; * ANO Augstā komisāra bēgļu lietās biroja pārstāvniecības Ukrainā budžetā 25 000 *euro* apmērā; * Eiropas Savienības Trasta fonda Sīrijai budžetā 10 000 *euro* apmērā; * ANO Humānās palīdzības aģentūras budžetā atbalstam Jemenai 10 000 *euro* apmērā; * NATO-Ukrainas platformas cīņai pret hibrīddraudiem budžetā 10 000 *euro* apmērā; * Eiropas Padomes rīcības plāna Ukrainai budžetā 7500 *euro* apmērā; * Eiropas Padomes rīcības plāna Gruzijai budžetā 7500 *euro* apmērā. |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija |
| 4. | Cita informācija | Iemaksas “ANO Dzimumu līdztiesības un sieviešu iespēju veicināšanas institūcijas” un “ANO Augstā komisāra bēgļu lietās biroja pārstāvniecības Ukrainā” budžetos 35 000 *euro* apmērā tiks veiktas no līdzekļiem, kas piešķirti Ārlietu ministrijas budžeta programmai 07.00.00 “Attīstības sadarbības projekti un starptautiskā palīdzība”, pirms iemaksu veikšanas, pārdalot apropriāciju starp izdevumu ekonomiskās klasifikācijas kodiem budžeta programmas ietvaros.  Savukārt iemaksas pārējos astoņos starptautisko institūciju budžetos 75 000 *euro* apmērā 2019. gadā tiks nodrošinātas Ārlietu ministrijas budžeta programmas 02.00.00 “Iemaksas starptautiskajās organizācijās” apstiprinātā finansējuma ietvaros (ņemot vērā saņemto informāciju par faktiskajām 2019. gada iemaksām un aktuālajiem ASV dolāra un Šveices franka valūtas kursiem maksājumu dienā, izveidojās ekonomijas no iemaksām šādās organizācijās: ANO – 38 000 euro apmērā, UNESCO – 25 000 euro apmērā un Pasaules tirdzniecības organizācijā (WTO) - 12 000 euro apmērā). |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Nav attiecināms |
| 2. | Citas starptautiskās saistības | Nav attiecināms |
| 3. | Cita informācija | ANO Statūti ir saistoši Latvijai kopš Latvijas iestāšanās brīža ANO 1991. gada 17. septembrī. NATO dibināšanas līgums jeb Vašingtonas līgums Latvijai ir saistošs kopš iestāšanās NATO 2004. gada 29. martā. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ārlietu ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju ietvaros |
| 3. | Cita informācija | Nav |

Ārlietu ministrs Edgars Rinkēvičs

P.P.Celmiņš, 67016390  
[peterispauls.celmins@mfa.gov.lv](mailto:peterispauls.celmins@mfa.gov.lv)